ΚΑΝΟΝΙΣΜΟΣ (ΕΚ) αριθ. 1247/1999 ΤΗΣ ΕΠΙΤΡΟΠΗΣ

της 16ης Ιουνίου 1999

περί θεσπίσεως των λεπτομερειών εφαρμογής για δασμολογική ποσόστωση ζώντων ζώων του βοείου είδους, βάρους 80 έως 300 χιλιογράμμων, καταγωγής ορισμένων τρίτων χωρών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 3066/95 του Συμβουλίου, της 22ας Δεκεμβρίου 1995, για τη θέσπιση ορισμένων παραχωρήσεων υπό μορφή κοινοτικών δασμολογικών ποσοστώσεων όσον αφορά ορισμένα γεωργικά προϊόντα και για αυτόνομη και μεταβατική προσαρμογή ορισμένων γεωργικών παραχωρήσεων που προβλέπονται στις ευρωπαϊκές συμφωνίες, προκειμένου να ληφθεί υπόψη η συμφωνία για τη γεωργία που έχει συναφθεί στο πλαίσιο των πολυμερών εμπορικών διαπραγματεύσεων του Γύρου της Ουρουγουάης(1), όπως τροποποιήθηκε τελευταία από τον κανονισμό (ΕΚ) αριθ. 2435/98(2), και ιδίως το άρθρο 8,

τον κανονισμό (ΕΚ) αριθ. 1926/96 του Συμβουλίου, της 7ης Οκτωβρίου 1996, για τη θέσπιση ορισμένων παραχωρήσεων υπό μορφή κοινοτικών δασμολογικών ποσοστώσεων για ορισμένα γεωργικά προϊόντα και για την αυτόνομη και μεταβατική προσαρμογή ορισμένων παραχωρήσεων που αφορούν γεωργικά προϊόντα και προβλέπονται στις συμφωνίες ελεύθερων συναλλαγών και εμπορικών θεμάτων με την Εσθονία, τη Λετονία και τη Λιθουανία, ώστε να τηρηθεί η συμφωνία περί γεωργίας, η οποία συνήφθη κατά τις πολυμερείς εμπορικές διαπραγματεύσεις του Γύρου της Ουρουγουάης(3), και ιδίως το άρθρο 5,

Εκτιμώντας:

(1) ότι οι κανονισμοί (ΕΚ) αριθ. 3066/95 και (ΕΚ) αριθ. 1926/96 προβλέπουν το άνοιγμα δασμολογικής ποσοστώσεως ετήσιου ύψους 153000 ζώντων ζώων του βοείου είδους, βάρους 80 έως 300 χιλιογράμμων, καταγωγής Ουγγαρίας, Πολωνίας, Τσεχικής Δημοκρατίας, Σλοβακίας, Ρουμανίας, Βουλγαρίας, Εσθονίας, Λετονίας και Λιθουανίας, και που επωφελούνται από μείωση του δασμολογικού συντελεστή κατά 80 %· ότι είναι ανάγκη να θεσπιστούν οι λεπτομέρειες εφαρμογής σε πολυετή βάση ανά δωδεκάμηνη περίοδο με αρχή την 1η Ιουλίου, στο εξής καλούμενη "έτος εισαγωγής"· ότι για το σκοπό αυτό είναι σκόπιμο να τηρηθούν οι ετήσιες διατάξεις που προβλέπονταν στο παρελθόν για την ίδια αυτή ποσόστωση·

(2) ότι, για να αποφευχθούν οι κερδοσκοπικές πράξεις, είναι σκόπιμο η διαθέσιμη ποσότητα να διατεθεί στους εμπόρους εκείνους που μπορούν να αποδείξουν τη σοβαρότητα της δραστηριότητάς τους και που εμπορεύονται ποσότητες ενός ορισμένου μεγέθους με τρίτες χώρές· ότι, γι' αυτό το λόγο, ενδείκνυται, για να εξασφαλιστεί η αποτελεσματική διαχείριση, να απαιτείται από τους ενδιαφερόμενους εμπόρους να έχουν εξαγάγει ή/και εισαγάγει 50 ζώα κατά τη διάρκεια του δωδεκαμήνου που προηγείται του επίμαχου έτους εισαγωγής· ότι μια παρτίδα 50 ζώων αποτελεί, καταρχήν, σύνηθες φορτίο και η πείρα δείχνει ότι η πώληση ή η αγορά μιας μόνο παρτίδας αποτελεί την ελάχιστη απαίτηση για να μπορεί μια συναλλαγή να θεωρηθεί πραγματική και βιώσιμη·

(3) ότι ο έλεγχος των κριτηρίων αυτών απαιτεί να υποβάλλεται η αίτηση στο κράτος μέλος στο οποίο ο εισαγωγέας είναι εγγεγραμμένος στο μητρώο του φόρου προστιθέμενης αξίας (ΦΠΑ)·

(4) ότι για να διασφαλισθεί ομαλός ρυθμός εισαγωγών ενδείκνυται να κατανεμηθεί η χορήγηση των αδειών σε διαφόρους περιόδους του έτους εισαγωγής·

(5) ότι θα πρέπει να προβλεφθεί, ως προς τα δικαιώματα εισαγωγής, να χορηγούνται μετά από χρονική προθεσμία εξέτασης και μέσω, ενδεχομένως, της εφαρμογής ενιαίου ποσοστού μείωσης·

(6) ότι πρέπει να προβλεφθεί η διαχείριση του εν λόγω καθεστώτος να πραγματοποιείται μέσω αδειών εισαγωγής· ότι, για το σκοπό αυτό, πρέπει να προβλεφθούν, ιδίως, οι λεπτομέρειες υποβολής των αιτήσεων καθώς και τα στοιχεία που πρέπει να περιέχουν οι αιτήσεις και οι άδειες, ενδεχομένως συμπληρωματικώς προς ορισμένες διατάξεις του κανονισμού (ΕΟΚ) αριθ. 3719/88 της Επιτροπής, της 16ης Νοεμβρίου 1988, περί κοινών τρόπων εφαρμογής του καθεστώτος αδειών εισαγωγής, εξαγωγής και προκαθορισμού για τα γεωργικά προϊόντα(4), όπως τροποποιήθηκε τελευταία από τον κανονισμό (ΕΚ) αριθ. 1027/1999(5), και του κανονισμού (ΕΚ) αριθ. 1445/95 της Επιτροπής, της 26ης Ιουνίου 1995, για τις λεπτομέρειες εφαρμογής του καθεστώτος των αδειών εισαγωγής και εξαγωγής στον τομέα του βοείου κρέατος και την κατάργηση του κανονισμού (ΕΟΚ) αριθ. 2377/80(6), όπως τροποποιήθηκε τελευταία από τον κανονισμό (ΕΚ) αριθ. 2648/98(7)·

(7) ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης βοείου κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Δύνανται να εισαχθούν σε πολυετή βάση για την περίοδο από 1ης Ιουλίου ενός έτους έως 30 Ιουνίου του επομένου, στο εξής καλούμενη "έτος εισαγωγής", ανά έτος εισαγωγής, σύμφωνα με τις διατάξεις του παρόντος κανονισμού, 153000 κεφαλές ζώντων ζώων τον βοείου είδους που υπάγονται στους κωδικούς ΣΟ 0102 90 21, 0102 90 29, 0102 90 41 ή 0102 90 49, καταγωγής τρίτων χωρών που αναφέρονται στο παράρτημα ΙΙ.

Η δασμολογική ποσόστωση φέρει τον αύξοντα αριθμό 09.4537.

2. Για τα ζώα αυτά, ο κατ' αξία δασμός και τα ειδικά ποσά των δασμών που καθορίζονται στο κοινό δασμολόγιο (ΚΔ) μειώνονται κατά 80 %.

Άρθρο 2

1. Για να χρησιμοποιηθεί η ποσόστωση που προβλέπεται στο άρθρο 1, ο αιτών πρέπει να είναι φυσικό ή νομικό πρόσωπο το οποίο, κατά τη στιγμή της υποβολής της αίτησης πρέπει να αποδείξει κατά τρόπο που ικανοποιεί τις αρμόδιες αρχές του οικείου κράτους μέλους ότι εισήγαγε ή/και εξήγαγε, κατά τη διάρκεια του δωδεκαμήνου που προηγείται του επίμαχου έτους εισαγωγής, τουλάχιστον 50 ζώα που υπάγονται στον κωδικό ΣΟ 0102 90· ο αιτών πρέπει να είναι εγγεγραμμένος σε εθνικό μητρώο ΦΠΑ.

2. Η εισαγωγή και η εξαγωγή αποδεικνύονται αποκλειστικά με τη βοήθεια τελωνειακών εγγράφων για θέση σε ελεύθερη κυκλοφορία ή του εγγράφου εξαγωγής, καταλλήλως θεωρημένων από τις τελωνειακές αρχές.

Τα κράτη μέλη δύνανται να αποδεχθούν αντίγραφο του ανωτέρω εγγράφου δεόντως πιστοποιημένου από την εκδίδουσα αρχή εάν ο αιτών δύναται να αποδείξει στην αρμόδια αρχή ότι του ήταν αδύνατο να λάβει τα πρωτότυπα έγγραφα.

Άρθρο 3

1. Η αίτηση δικαιωμάτων εισαγωγής υποβάλλεται μόνο στο κράτος μέλος όπου ο αιτών είναι εγγεγραμμένος σε εθνικό μητρώο ΦΠΑ.

2. Η αίτηση δικαιωμάτων εισαγωγής:

- πρέπει να αφορά ποσότητα ίση ή μεγαλύτερη από 50 κεφαλές

και

- δεν μπορεί να αφορά ποσότητα μεγαλύτερη από το 10 % της διαθέσιμης ποσότητας.

Σε περίπτωση που μια αίτηση υπερβαίνει αυτήν την ποσότητα, λαμβάνεται υπόψη μόνο εντός του ορίου της εν λόγω ποσότητας.

3. Οι αιτήσεις δικαιωμάτων εισαγωγής μπορούν να κατατεθούν μόνο έως τις 30 Ιουνίου που προηγείται του επίμαχου έτους εισαγωγής.

4. Κάθε ενδιαφερόμενος επιτρέπεται να καταθέσει μία μόνο αίτηση. Σε περίπτωση που ο ίδιος ενδιαφερόμενος υποβάλει περισσότερες από μία αιτήσεις, τότε όλες οι αιτήσεις του κρίνονται ως μη αποδεκτές.

5. Μετά τον έλεγχο των υποβληθέντων εγγράφων, τα κράτη μέλη διαβιβάζουν στην Επιτροπή, το αργότερο έως τη δέκατη εργάσιμη ημέρα μετά την ημέρα πέρατος της περιόδου κατάθεσης των αιτήσεων, τον κατάλογο των αιτούντων και τις ποσότητες που έχουν ζητήσει.

Όλες οι ανακοινώσεις, συμπεριλαμβανομένων των ανακοινώσεων "ουδέν", διαβιβάζονται με τηλεομοιοτυπία, με τη χρήση των εντύπων που παρατίθενται στο παράρτημα Ι του παρόντος κανονισμού.

Άρθρο 4

1. Η Επιτροπή αποφασίζει όσο γίνεται συντομότερα κατά πόσον είναι δυνατόν να δοθεί συνέχεια στις αιτήσεις.

2. Όσον αφορά τις αιτήσεις που αναφέρονται στο άρθρο 3, εάν οι ποσότητες για τις οποίες ζητείται εισαγωγή υπερβαίνουν τις διαθέσιμες ποσότητες, η Επιτροπή καθορίζει ενιαίο ποσοστό μείωσης των αιτούμενων ποσοτήτων.

Εάν η μείωση που προβλέπεται στο πρώτο εδάφιο οδηγεί σε ποσότητα μικρότερη από 50 κεφαλές ανά αίτηση, η κατανομή πραγματοποιείται με κλήρωση ανά παρτίδα 50 κεφαλών, από τα ενδιαφερόμενα κράτη μέλη. Στην περίπτωση που η υπόλοιπη ποσότητα αφορά λιγότερο από 50 κεφαλές, μία μόνο παρτίδα καλύπτει την ποσότητα αυτή.

Άρθρο 5

1. Η εισαγωγή των χορηγούμενων ποσοτήτων εξαρτάται από την προσκόμιση μιας ή περισσοτέρων αδειών εισαγωγής.

2. Η αίτηση άδειας επιτρέπεται να κατατίθεται μόνο στο κράτος μέλος όπου έχει κατατεθεί η αίτηση δικαιωμάτων εισαγωγής.

3. Στην αίτηση άδειας, καθώς και στην άδεια, αναγράφονται οι ακόλουθες ενδείξεις:

α) στη θέση 8, η ένδειξη των χωρών που αναφέρονται στο παράρτημα ΙΙ η άδεια καθιστά υποχρεωτική την εισαγωγή από μία ή περισσότερες από τις εμφαινόμενες χώρες·

β) στη θέση 16, η ένδειξη μια από τις ομάδες των διακρίσεων της συνδυασμένης ονοματολογίας αναφέρεται στην ίδια περίπτωση:

- ΣΟ 0102 90 21· 0102 90 29,

- ΣΟ 0102 90 41· 0102 90 49·

γ) στη θέση 20, ο αύξων αριθμός 09.4537 και μία τουλάχιστον από τις ακόλουθες ενδείξεις:

- Reglamento (CE) n° 1247/1999

- Forordning (EF) nr. 1247/1999

- Verordnung (EG) Nr. 1247/1999

- Κανονισμός (ΕΚ) αριθ. 1247/1999

- Regulation (EC) No 1247/1999

- Règlement (CE) n° 1247/1999

- Regolamento (CE) n. 1247/1999

- Verordening (EG) nr. 1247/1999

- Regulamento (CE) n.o 1247/1999

- Asetus {ΕΥ) n:o 1247/1999

- Förordning (EG) nr 1247/1999.

4. Ως επακόλουθο των γνωστοποιήσεων χορήγησης, εκ μέρους της Επιτροπής, δικαιωμάτων εισαγωγής, σύμφωνα με το άρθρο 4 παράγραφος 1, οι άδειες εκδίδονται έως τις 31 Δεκεμβρίου του έτους εισαγωγής, για ποσοστό 50 %, κατ' ανώτατο όριο, των χορηγουμένων δικαιωμάτων εισαγωγής. Οι άδειες εισαγωγής που αφορούν τον εναπομένοντα αριθμό κεφαλών ζώων του ιδίου έτους εισαγωγής καταρτίζονται από την 1η Ιανουαρίου και μετά.

5. Οι άδειες εισαγωγής που καταρτίζονται σύμφωνα με τον παρόντα κανονισμό ισχύουν για ενενήντα ημέρες από την ημερομηνία έκδοσής τους κατά την έννοια του άρθρου 21 παράγραφος 2 του κανονισμού (ΕΟΚ) αριθ. 3719/88. Καμία ωστόσο άδεια δεν ισχύει μετά τις 30 Ιουνίου του έτους εισαγωγής.

6. Οι εκδιδόμενες άδειες ισχύουν σε όλη την Κοινότητα.

7. Δεν έχει εφαρμογή το άρθρο 8 παράγραφος 4 του κανονισμού (ΕΟΚ) αριθ. 3719/88. Για το σκοπό αυτό, στη θέση 19 της άδειας αναγράφεται ο αριθμός μηδέν "0".

Άρθρο 6

Τα ζώα θα εμπίπτουν στις διατάξεις του άρθρου 1 μετά από προσκόμιση είτε πιστοποιητικού κυκλοφορίας EUR.1 το οποίο εκδίδεται από τη χώρα εξαγωγής, σύμφωνα με τις διατάξεις του πρωτοκόλλου αριθ. 4 που προσαρτάται στις ευρωπαϊκές συμφωνίες με τις συνδεδεμένες χώρες της Ανατολικής Ευρώπης και του πρωτοκόλλου αριθ. 3 που προσαρτάται στις ευρωπαϊκές συμφωνίες με τις Βαλτικές Χώρες, είτε δήλωσης που καταρτίζεται από τον εξαγωγέα σύμφωνα με τις διατάξεις των εν λόγω πρωτοκόλλων.

Άρθρο 7

Οι διατάξεις των κανονισμών (ΕΚ) αριθ. 3719/88 και (ΕΚ) αριθ. 1445/95 εφαρμόζονται υπό την επιφύλαξη των διατάξεων του παρόντος κανονισμού.

Άρθρο 8

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 16 Ιουνίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 328 της 30.12.1995, σ. 31.

(2) ΕΕ L 303 της 13.11.1998, σ. 1.

(3) ΕΕ L 254 της 8.10.1996, σ. 1.

(4) ΕΕ L 331 της 2.12.1988, σ. 1.

(5) ΕΕ L 135 της 29.5.1999, σ. 48.

(6) ΕΕ L 143 της 27.6.1995, σ. 35.

(7) ΕΕ L 335 της 10.12.1998, σ. 39.

ΠΑΡΑΡΤΗΜΑ I

Φαξ αριθ.: (32-2) 296 60 27

Εφαρμογή του άρθρου 4 παράγραφος 3 του κανονισμού (ΕΚ) αριθ. 1247/1999

Αύξων αριθ. 09.4537

>PIC FILE= "L_1999150EL.002102.EPS">

ΠΑΡΑΡΤΗΜΑ II

Κατάλογος τρίτων χωρών

Ουγγαρία

Πολωνία

Τσεχική Δημοκρατία

Σλοβακία

Ρουμανία

Βουλγαρία

Λιθουανία

Λετονία

Εσθονία